Moeg om 'bruin' te wees as dit regering pas | Netwerk24
Deur Dawie Boonzaaier 08 Desember 2019 00:03
'n Aktivis wat moeg is daarvoor om as 'n bruin Suid-Afrikaner geklassifiseer te word, sleep nou die regering hof toe om die aparte klassifikasies van bruin en Indiër te skrap en hulle eerder net as swart Suid-Afrikaners te beskou.
Glen Snyman, 'n onderwyser van Oudtshoorn en stigter van People Against Race Classification (Parc), het 'n hofsaak teen die Wes-Kaapse onderwysdepartement (WKOD) en die nasionale departement van basiese onderrig in die Kaapse arbeidshof begin.
Hy eis onder meer dat:
* Bruin en Indiese mense se rasklassifikasie dieselfde gewig moet dra as wanneer swart kandidate vir poste of bevordering oorweeg word;
* Blokkies op aansoekvorms waarin iemand hulself as bruin of Indiër moet klassifiseer, van alle WKOD-vorms verwyder moet word.
* Iemand homself as "ander" kan aandui by die persoon se rasseklassifikasie, in plaas van bruin of Indiër, op die WKOD se werwingswebtuiste;
* Die WKOD onmiddellik ophou om die woord en identiteit "bruin" te gebruik;
* Die nasionale onderwysdepartement 'n einddatum vir die WKOD se diensbillikheidsplan binne die volgende ses maande aankondig; en dat
* 'n Regstelling aangebring word in die diensbillikheidsplan van die WKOD om die rasseklassifikasie van 'n kandidaat weg te laat.
Die WKOD en die nasionale onderwysdepartement het aangedui dat hulle Snyman se aansoek teenstaan.
In die nasionale onderwysdepartement se hofstukke sê hulle die Wet op Gelyke Indiensneming bepaal reeds dat die generiese term "swart" gebruik word vir swart, bruin en Indiërmense.
Dié generiese term verskyn ook in die WKOD se diensbillikheidsplan.
Snyman, wat as onderwyser by die Fezekile Secondary School in Oudtshoorn werk, hou egter vol bruin mense word anders as swart mense behandel.
Hy sê hy moes al drie keer aansoek doen vir 'n pos waar hy 'n "diskriminerende rasblok" moet kies.
"Selfs al kies ek nie 'n rasblok nie, sal die paneel van onderhoudvoerders outomaties aanneem dat ek bruin is," lui Snyman se stukke.
"Dit moet stop."
Hy noem voorbeelde in sy hofstukke waar bruin mense net as "bruin" geklassifiseer word wanneer hulle aansoek doen om werk, maar as "swart" geklassifiseer word wanneer dit ander pas.